Harry Harkimolla oli asiaa 24. toukokuuta. Hän asteli Jari Kurri perässään Hartwall-areenan lisäsiiven saliin, jossa he istahtivat median eteen. Harkimo kertoi myyneensä sata prosenttia Jokereista Kurrille.

Miehet kättelivät. Kurri taputti herkistelevää Hjallista selkään.

– Prioriteetti oli löytää Jokereille täysin suomalainen omistajataho ja siinä olemme onnistuneet, Harkimo ilmoitti.

– Koko jokeriperheelle on erittäin tärkeä asia, että seura siirtyy kokonaan suomalaisomistukseen, Kurri jatkoi.

Aplodit. Kolme viikkoa myöhemmin 40 prosenttia Jokereista on myyty Norilsk Nickel Harjavalta Oy:lle, jonka omistaa sataprosenttisesti venäläinen nikkelijätti Norilsk. Ja tämä on se kauniimpi, pintapuolisempi versio.

Hjallis Harkimo ja Jari Kurri vaihtoivat näyttävästi kapulaa tiedotustilaisuudessa 24. toukokuuta. PETTERI PAALASMAA

Tiedotustilaisuus oli irvokas. Harkimo ja Kurri esiintyivät Jokereiden väistyvänä ja uutena pääomistajana, vaikkei kummallakaan ole ollut seurassa todellista valtaa sen jälkeen, kun se siirtyi KHL:ään vuonna 2014. Valta on ollut siellä, missä rahanlähde: Venäjällä.

– Olemme jatkossa täysin irti venäläisestä rahoituksesta, Kurri väitti, kun Jatkoaika.com häntä haastatteli.

Kurri valehteli. Jokerit on porskuttanut venäläisliigassa venäläisellä, Vladimir Putinin lähipiiristä pumpatulla rahalla ja porskuttaa jatkossakin.

”Suomalainen omistus” on surkuhupaisa sumutusyritys, jonka motiivit lienevät imagolliset ja myös käytännölliset. Venäläinen raha on tökkinyt pakotteiden takia.

Ei tarvitse olla kummoinen tutkiva journalisti selvittääkseen, miten Jokereiden rahoituskuvio toimii.

KHL:n päärahoittaja on Gazprom, Venäjän valtio-omisteinen maakaasu- ja öljyjätti, joka on rahoittanut lukuisia KHL-seuroja, myös Jokereita. KHL:n pääoligarkin Gennadi Timtshenkon ja Rotenbergien perheen joutuminen pakotelistoille on kuitenkin aiheuttanut rahaliikenteen tökkimistä, ongelmia ja ärtymystä.

Jotain piti tehdä.

Jatkossa raha tulee Norilsk Nickel Harjavalta Oy:n kautta. Se on suomalainen yritys, joka kuuluu kyproslaiseen alakonserniin, joka on 100-prosenttisesti venäläisen Norilsk nikel -konsernin omistuksessa. Se on maailman suurin nikkelin tuottaja ja sen omistaja on venäläinen oligarkki Vladimir Potanin, joka kuuluu Putinin lähipiiriin yhdessä Timtshenkon ja Rotenbergien kanssa.

Ja juju tulee tässä: Potanin ei ole pakotelistoilla. Täydellistä.

Kurri ja Jokerit yrittävät yhä vääntää totuutta toiseksi, epätoivoisesti. He yrittävät uskotella, että eivät heitä rahoita venäläiset, vaan ihan tällainen supisuomalainen sponsori Harjavallasta.

– He näkevät hyvänä mahdollisuutena tukea Jokereita ja ovat olleet Ässien takana jo monta vuotta, Kurri sanoi Helsingin Sanomille 7. kesäkuuta.

Okei. Että Harjavallassa on nähty, että tämä yli 50 miljoonan euron tappiot takonut KHL-Jokerit on hyvä sijoituskohde.

Että siihen kannattaa laittaa miljoonia, ihan vain rakkaudesta lajiin jos ei muuten.

– Olemme erittäin iloisia, että merkittävä suomalainen yhtiö haluaa lähteä tukemaan toimintaamme voimakkaasti tulevina vuosinamme KHL:ssä, Kurri saneli, kun kauppa julkistettiin maanantaina.

– Suomalainen yrityshän se on, Kurri yritti vakuutella Venäjä-kytköksestä kysyneelle HS:lle.

Lopeta jo.

Jokereiden entinen ja uusi oligarkkirahoittaja: vasemmalla Gennadi Timtshenko ja oikealla Vladimir Potanin. AOP

Jari Kurri palkattiin Jokereiden GM:ksi, kun seuran KHL-operaatio alkoi. Harkimo perusteli asiaa silloin tuoreeltaan.

– Jari on erittäin tunnettu ja pidetty Venäjällä, mikä lisää luottamusta organisaatioomme uusien haasteiden edessä, Harkimo sanoi HS:lle lokakuussa 2013.

Kurri sai saman tien paikan KHL:n hallituksessa ja hän on sen ainoa länsimaalainen jäsen. Hän on myös ottanut osaa Venäjällä järjestettyihin näytöspeleihin.

Sisäpiirilähteiden mukaan Kurri on ollut mies Timtshenkon mieleen. Hän kelpasi Jokereiden nimelliseksi pääomistajaksi.

Oli päivänselvää, että Jokereita rahoitetaan jatkossakin Venäjältä käsin, mutta se hämmentää, miksi Kurri valehteli niin räikeästi.

Luuliko hän todella, että se menisi läpi? Että kukaan ei osaisi googlettaa Norilskia ja käyttää edes vähän järkeä?

En ymmärrä. Jari Kurri on yksi kaikkien aikojen suomalaiskiekkoilijoista, legenda. Hän on mukava, joviaali seuramies, joka ei rehentele NHL-uransa meriiteillä, vaikka voisi.

Ikävä kyllä hän on maaliensa sijasta jäämässä historiaan venäläisten bulvaanina. Valeomistajana, joka valehteli silmät päästään.